সম্প্রতি বিভিন্ন দেশে জঙ্গি হামলার প্রেক্ষিতে নিরাপত্তা নিয়ে জোড়া উদ্যোগ। শুক্রবার লালবাজারে বেশ কয়েকজন কনসাল জেনারেলের সঙ্গে বৈঠক করেন কলকাতার পুলিশ কমিশনার রাজীব কুমার। অন্যদিকে, পূর্ব এবং দক্ষিণ পূর্ব রেল পুলিশ কর্তৃপক্ষ জানিয়ে দিলেন, ২১টি স্টেশনকে ‘স্পর্শকাতর’ হিসাবে চিহ্নিত করেছেন তাঁরা। ঘটনাচক্রে এদিনই ফ্রান্সে জঙ্গি হামলা হয়েছে।  
এদিন বিকেলে ফ্রান্স, জার্মানি, ইতালি, রাশিয়া এবং জাপানের কনসাল জেনারেলের সঙ্গে বৈঠকে বসেন পুলিশ কমিশনার। লালবাজার সূত্রের খবর, কলকাতায় বিদেশের কনস্যুলেটগুলির নিরাপত্তা নিয়েই আলোচনা হয়েছে। কীভাবে নিরাপত্তা সুনিশ্চিত করা যায়, সে ব্যাপারে পুলিশ কমিশনার কিছু প্রস্তাব দিয়েছেন। যদিও লালবাজারের এক কর্তা জানিয়েছেন, এদিন নিরাপত্তার বিষয় নিয়ে কনসাল জেনারেলদের সঙ্গে মত বিনিময় হয়েছে। পাকাপাকিভাবে যাদের কনস্যুলেট রয়েছে, বাংলাদেশে জঙ্গি হানার পরেও তাদের সঙ্গে আলোচনা হয়েছিল। বাংলাদেশে জঙ্গি হানার অন্যতম লক্ষ্য ছিলেন বিদেশিরা। তাই এই শহরের কনস্যুলেটগুলির লোকজনের নিরাপত্তা নিয়ে কলকাতা পুলিশ সতর্ক করে সংশ্লিষ্ট অফিসগুলিকে। প্রতি মাসেই বিভাগীয় ডিসি’রা কনস্যুলেটের সঙ্গে বৈঠক করেন। বৈঠক হয় স্পেশাল ব্রাঞ্চের সঙ্গেও। এদিনের বৈঠকটি গত সপ্তাহের শুক্রবারেই হওয়ার কথা ছিল। অনেকেই উপস্থিত থাকতে পারবেন না বলে জানানোয় এদিন বৈঠক হয়েছে। 
অন্যদিকে, জঙ্গি হামলার প্রেক্ষিতে স্টেশনগুলির নিরাপত্তা নিয়ে নড়েচড়ে বসেছে রেল পুলিশ (আরপিএফ)। পূর্ব এবং দক্ষিণ-পূর্ব শাখা মিলিয়ে রাজ্যের ২১টি স্টেশনকে ‘স্পর্শকাতর’ বলে চিহ্নিত করেছে তারা। পূর্ব রেলের স্টেশনগুলির মধ্যে রয়েছে শিয়ালদহ, বিধাননগর, দমদম, বালিগঞ্জ, কলকাতা, মাঝেরহাট, দুর্গাপুর, আসানসোল, বর্ধমান এবং মালদহ। দক্ষিণ-পূর্ব শাখায় খড়্গপুর, ঝাড়গ্রাম, পুরুলিয়া, শালবনি-সহ ১১টি স্টেশনকে ওই তালিকায় রাখা হয়েছে। এদিন সাংবাদিক বৈঠকে পূর্ব রেলের আরপিএফের আইজি ভি কে ঢাকা জানান, ওই স্টেশনগুলিতে ‘ইন্টিগ্রেটেড সিকিউরিটি সিস্টেম’ (আইএসএস) ব্যবস্থা চালু করা হচ্ছে। ওই ব্যবস্থায় ‘স্পর্শকাতর’ স্টেশনগুলিতে পর্যাপ্ত সংখ্যায় ‘ক্লোজড সার্কিট ক্যামেরা’ বসানো হবে। শিয়ালদহ এবং হাওড়া স্টেশনে মোতায়েন করা হবে বিশেষ প্রশিক্ষণপ্রাপ্ত আরপিএফ কম্যান্ডো।